Δημήτριος Μαρσέλλος

Ο Δημήτριος Μαρσέλλος (Σμύρνη, 1880 – Αθήνα, 9 Δεκεμβρίου 1958) ήταν Έλληνας ιατρός, βουλευτής και υφυπουργός.

Διετέλεσε επίσης για πολλά χρόνια πρόεδρος του Απόλλωνα Σμύρνης και στην Αθήνα, αλλά και στη Σμύρνη, σε πέντε διαφορετικές θητείες, της ΕΠΣ Αθήνας και της ΕΠΟ.

 Βιογραφία 
Σμύρνη
Γεννήθηκε το 1880  στην ακμάζουσα Σμύρνη, γιος του Γεωργίου Μαρσέλλου. Οι γονείς του ήταν από τα Κύθηρα. Πραγματοποίησε τις εγκύκλιες σπουδές του στην Ευαγγελική Σχολή της Σμύρνης. Σπούδασε Ιατρική και εργάστηκε ως γιατρός ωτορινολαρυγγολόγος στη γενέτειρά του, την Σμύρνη μέχρι και το 1922. Το 1909 εξελέγη για πρώτη φορά πρόεδρος του Απόλλωνα. Υπό την προεδρία του ο Απόλλων ήταν πρωταθλητής Σμύρνης στο ποδόσφαιρο 3 φορές (1917, 1918, 1919).

Ο Μαρσέλλος υπήρξε επιφανές μέλος της πολυπληθούς κυθηραϊκής παροικίας της Σμύρνης, και σημαντική προσωπικότητα της ελληνικής κοινότητας της Σμύρνης γενικότερα μέχρι και το 1922.Γιώργος Πετρόπουλος, Σμυρνιοί λόγιοι πριν την μικρασιατική καταστροφή, εκδόσεις Πελασγός, Αθήναι, 2003, σ. 288.. Ηταν επίσης μέλος της Επιτροπής των Αλύτρωτων και της Μικρασιατικής Άμυνας.

Υπήρξε εκ των πρώτων αθλητικών παραγόντων της Σμύρνης, και εκ των κορυφαίων πρωταγωνιστών της εθνικής δράσης στην πόλη. Γι αυτό καταδικάστηκε τρις σε θάνατο από το Τουρκικό Στρατοδικείο. Συνελήφθη και αιχμαλωτίστηκε από τους Τούρκους αλλά κατόρθωσε να διαφύγει την τελευταία στιγμή τις σφαίρες του αποσπάσματος, χάρη στην άμεση συμμαχική παρέμβαση.

Ηταν ο τελευταίος πρόεδρος  του Απόλλωνα  στη Σμύρνη.

Αθήνα
Μετά τη Μικρασιατική Καταστροφή εγκαταστάθηκε στην Αθήνα. Όντας ήδη βενιζελικός, όπως και η μεγαλύτερη πλειοψηφία των Μικρασιατών, εντάχθηκε στο Κόμμα Φιλελευθέρων (ΚΦ), με το οποίο πολιτεύθηκε και εξελέγη βουλευτής Αθηνών και Πειραιώς στις εκλογές του 1923. Πολιτεύθηκε με την Ένωση Φιλελευθέρων στις  εκλογές του 1926 χωρίς να εκλεγεί, ωστόσο ανακηρύχθηκε βουλευτής Αθηνών στις 2 Ιουλίου 1928 στη θέση του αποβιώσαντος Παναγιώτη Τσιτσεκλή. Επανεξελέγη βουλευτής Πειραιώς με το Κόμμα Φιλελευθέρων στις εκλογές των ετών 1928, 1932 και 1933. Απείχε από τις εκλογές του 1935, συντασσόμενος με την απόφαση της βενιζελικής παράταξης και πολιτεύθηκε πάλι στις εκλογές του 1936.και εξελέγη βουλευτής Πειραιώς και Νήσων με το Κόμμα Φιλελευθέρων .

Μεταπολεμικά, ο Μαρσέλλος ανέλαβε υφυπουργός Κοινωνικής Προνοίας (26.11.1945-4.4.1946) στην κυβέρνηση του Θεμιστοκλή Σοφούλη. Πολιτεύθηκε στις εκλογές του 1946 και εξελέγη βουλευτής Πειραιώς και Νήσων με το ΚΦ, με το οποίο πολιτεύθηκε επίσης στις εκλογές του 1950 και του 1951 χωρίς επιτυχία. Πολιτεύθηκε, για τελευταία φορά, στις εκλογές του 1952 στην περιφέρεια Κυθήρων ως ανεξάρτητος χωρίς να εκλεγεί.

Παράλληλα με την πολιτική του δράση, ασχολήθηκε με τον χώρο του αθλητισμού και διετέλεσε πρόεδρος του Απόλλωνα Σμύρνης και της ΕΠΣ Αθήνας. Ο Μαρσέλλος, ηγήθηκε της ανασύστασης του συλλόγου στην Αθήνα ασκώντας όλα τα μέσα και την πολιτική επιρροή που διεθετε. Το 1924 έγινε μέλος της Επιτροπής Ολυμπιακών Αγώνων και το 1929 πρόεδρος της ΕΠΟ, ενώ την περίοδο 1930-32 είχε και δεύτερη θητεία.

Επί προεδρία του Μαρσέλλου, ο Απόλλων έχτισε το πρώτο γήπεδο του στην Αθήνα, στο Ρουφ το 1926, ως ένας σημαντικός τόπος επικοινωνίας και αστικής κοινωνικότητας των φίλαθλων Σμυρνιών προσφύγων της Αθήνας. Ο Μαρσέλλος αναζητούσε την έδρα του Απόλλωνα από το 1938 και είχε σημαντική οικονομική συμβολή στην κατασκευή του γηπέδου της Ριζούπολης το 1948. Τα εγκαίνια του Γηπέδου Απόλλωνος πραγματοποιήθηκαν στις 17 Οκτωβρίου εκείνου του έτους με παρουσία περίπου 10.000 φιλάθλων.Απόλλωνας. Η πρώτη ελληνική ομάδα που έπαιξε στην Σμύρνη μετά το ’22. Η στολή της ομάδας ήταν ίδια με την ελληνική σημαία - mixanitouxronou.gr Μαζί με τον Μαρσέλλο ως προσκεκλημένοι του, το παρόν έδωσαν και οι Νικόλαος Πλαστήρας, Σοφοκλής Βενιζέλος, Παναγιώτης Κανελλόπουλος καθώς και υπουργοί της κυβέρνησης και σύμβουλοι του Συλλόγου (Αθλητική Ηχώ, 18 Οκτωβρίου 1948).Τα εγκαίνια της Ριζούπολης (1948) - katerinisport.gr

Υπήρξε ο πιο επιτυχημένος πρόεδρος στην ιστορία του ΓΣ Απόλλωνα τόσο στη Σμύρνη, όσο και στην Αθήνα όπου και ηγήθηκε της ανασύστασης το 1922, αλλά και της δημιουργίας των γηπέδων του σε Ρουφ και Ριζούπολη (αλλά και την προσωρινή έδρα στους Στύλους Ολυμπίου Διός). Για πολλούς φιλάθλους του η ονομασία του γηπέδου της Ριζούπολης σε Γεώργιος Καμάρας και όχι σε Δημήτριος Μαρσέλλος ήταν μεγάλη ιστορική αδικία, ενώ για άλλους η απόφαση του να μεταφέρει την έδρα στη Ριζούπολη, δίπλα στην ΑΕΚ (και όχι κοντά στο Ρουφ ή την Καισαριανή) έκρινε το μέλλον του συλλόγου και τη συρρίκνωση των φιλάθλων του.- Γιώργος Γεωργίου: «Αν ξαναγεννιόμουν, πάλι Απόλλων θα γινόμουν» - apollonistis.com

Μαζί με τον Δημητρό Δάλλα του Πανιωνίου θεωρούνται οι πρωτεργάτες της ανασύστασης των δύο σμυρναϊκών ιστορικών συλλόγων, στην Αθήνα.

 Συγγραφική δράση 
Το 1950 εξέδωσε το βιβλίο «Επιστημονική Αθλητική και Πολιτική Δράσις Δ.Μαρσέλλου».

 Προσωπική ζωή
Ο Γιώργος Μαρσέλλος ποδοσφαιριστής του Απόλλωνα που αιχμαλωτίστηκε και φονεύθηκε από τους Τούρκους το 1922,  ήταν αδελφός του Δημήτριου Μαρσέλλου.

Ο Δημήτριος Μαρσέλλος απεβίωσε την 9η Δεκεμβρίου 1958 σε ηλικία 78 ετών.

Δείτε επίσης
Κατάλογος Ελλήνων βουλευτών (1936)

 Παραπομπές 

Πηγές

 Ιστορική αναδρομή - Απόλλων

Κατηγορία:Έλληνες ιατροί
Κατηγορία:Έλληνες βουλευτές
Κατηγορία:Έλληνες υφυπουργοί
Κατηγορία:Έλληνες υφυπουργοί Κοινωνικής Πρόνοιας
Κατηγορία:Μικρασιατικός Ελληνισμός
Κατηγορία:Έλληνες πρόεδροι αθλητικών συλλόγων